KIRJALLINEN KYSYMYS E-2006/01 esittäjä(t): Cristiana Muscardini (UEN) komissiolle. Pikaruoan sisältämät kemialliset aineet.



Virallinen lehti nro 364 E , 20/12/2001 s. 0234 - 0235



KIRJALLINEN KYSYMYS E-2006/01 esittäjä(t): Cristiana Muscardini (UEN) komissiolle (6. heinäkuuta 2001) Aihe: Pikaruoan sisältämät kemialliset aineet Eric Schlosserin paljastuskirjaan Fast Food Nation sisältyvien hälyttävien tietojen mukaan joka puolella maailmaa pikaruokapaikoissa tarjottaviin ruokiin lisätään terveydelle vaarallisia kemiallisia aineita, jotka voivat aiheuttaa liikalihavuutta, infarktiriskin, paksusuolensyöpää, mahasyöpää, diabetesta, korkeaa verenpainetta ja hedelmättömyyttä. 1. Onko komissio tietoinen tästä ongelmasta? 2. Aikooko se toteuttaa tutkimuksia, joilla voidaan todeta näiden tietojen paikkansapitävyys? 3. Jos komission keräämät tiedot vahvistavat kirjan tiedot, mitä komissio aikoo tehdä Euroopan kansalaisten terveyden suojelemiseksi? David Byrnen komission puolesta antama vastaus (5. syyskuuta 2001) Komissio ei ole tietoinen mainitusta julkaisusta eikä voi kommentoida sen sisältöä. Komissio haluaisi kuitenkin muistuttaa aromiaineiden turvallisuuden varmistamiseksi annetusta lainsäädännöstä ja tällä alalla toteutetuista toimista. Aromiaineita koskeva yhteisön lainsäädäntö koskee aromiaineiden käyttöä kaikissa elintarvikkeissa eikä pelkästään niiden käyttöä tietyssä elintarvikeryhmässä, ja sillä pyritään kuluttajien terveyden korkeatasoiseen suojeluun. Elintarvikkeissa sallittuja aromeja ja niiden valmistusaineita koskevan jäsenvaltioiden lainsäädännön lähentämisestä 22. kesäkuuta 1988 annetussa neuvoston direktiivissä 88/388/ETY(1) kielletään lisäämästä tiettyjä aineita sellaisenaan elintarvikkeisiin ja asetetaan näiden aineiden pitoisuuksille enimmäismäärät elintarvikkeissa, joihin on lisätty aromiaineita ja muita elintarvikkeiden ainesosia, joilla on aromaattisia ominaisuuksia. Näitä toksisuutensa vuoksi huolta aiheuttavia aineita on luontaisesti aromiaineiden lähdemateriaaleissa, kuten yrteissä ja mausteissa, eikä niitä voida tavanomaisissa olosuhteissa välttää. Tällaisten aineiden saanti aromiaineiden kautta on tavallisesti pientä verrattuna niiden saantiin yrttien ja mausteiden välityksellä. Komissio työstää parhaillaan muutosta direktiiviin 88/388/ETY. Direktiivin uuteen versioon on määrä kuulua mm. päivitetty luettelo toksisuutensa vuoksi huolta aiheuttavista aineista ja niiden sallituista enimmäismääristä elintarvikkeissa. Komissio on pyytänyt tätä varten elintarvikealan tiedekomitealta lausuntoa. Komitean lausunnot on määrä saada vuoden 2001 loppuun mennessä, minkä jälkeen komissio aikoo esittää ehdotuksen Euroopan parlamentille ja neuvostolle. 28. lokakuuta 1996 annetussa Euroopan parlamentin ja neuvoston asetuksessa (EY) N:o 2232/96(2) säädetään menettely niiden aromiaineiden luettelon laatimiseksi, joita voidaan käyttää elintarvikkeissa. Menettelyyn kuuluu elintarvikealan tiedekomitean tieteellinen arviointi jäsenvaltioissa käytetyistä aromiaineista (asetus (EY) N:o 1565/2000(3)). Arviointi aloitettiin heinäkuussa 2000. Kun arviointi on valmis, komissio ehdottaa luetteloa niistä aromiaineista, joiden käyttö on sallittua. Kaikkien muiden aromiaineiden käyttö olisi tällöin yhteisössä kiellettyä. Jos arvioinnissa käy ilmi, että jokin aromiaine ei vastaa yleistä käyttöä tai turvallisuutta koskevia kriteerejä, se poistetaan jäsenvaltioissa käytettävien aromiaineiden luettelosta. (1) EYVL L 184, 15.7.1988. (2) EYVL L 299, 23.11.1996. (3) EYVL L 180, 19.7.2000.